MT Il-Ġurnal Uffiċjali tal-Unjoni Ewropea C 162/20

Pubblikazzjoni ta' applikazzjoni skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2012/C 162/13

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu għand il-Kummissjoni fi żmien sitt xhur mid-data ta' din il-pubblikazzjoni.

DOKUMENT UNIKU

IR-REGOLAMENT TAL-KUNSILL (KE) Nru 510/2006

“PORC DU SUD-OUEST”

KE Nru: FR-PGI-0005-0909-07.11.2011

IĠP ( X ) DPO ( )

1. Isem:

“Porc du Sud-Ouest”

2. Stat Membru jew pajjiż terz:

Franza

3. Deskrizzjoni tal-prodott agrikolu jew tal-oġġett tal-ikel:

3.1. Tip ta' prodott:

Klassi 1.1: Laħam frisk (u l-ġewwieni)

3.2. Deskrizzjoni tal-prodott li għalih japplika l-isem f’(1):

Il-laħam “Porc du Sud-Ouest” huwa laħam frisk mill-ħnieżer imwielda u mrobbija fil-Lbiċ ta’ Franza u li l-għalf tagħhom jikkonsisti f’minimu ta’ 30 % ta’ qamħirrum tat-tip Zea mays indentata matul il-perjodu kollu tat-tismin tagħhom (mit-12-il ġimgħa ta’ ħajjithom).

Dawn jinqatlu meta l-piż minimu tal-karkassa sħuna jkun ta’ 90 kg (mingħajr limitu superjuri tal-piż) b’tolleranza ta’ 3 kg f’perjodi ta’ sħana qawwija sajfija (mill-1 ta’ Ġunju sat-30 ta’ Settembru).

Il-karkassi tal-“Porc du Sud-Ouest” ikollhom pH finali li jvarja bejn 5,5 u 6,2.

Il-bċejjeċ tal-laħam li jitqattgħu minn dawn il-karkassi jkunu ta’ kulur li jvarja minn 3 sa 6 fuq l-iskala Ġappuniża tal-kuluri għal-lonżi.

Il-laħam tal-“Porc du Sud-Ouest” huwa kkaratterizzat mil-lat fiżikokimiku minn rikkezza ta’ aċidi xaħmin poliinsaturati (b'mod partikolari b’livell ta’ aċidu linolejku li jvarja bejn 10 % u 15 % tat-total tal-aċidi xaħmin tax-xaħam fil-laħam), u anqas aċidi xaħmin saturati.

Dan il-laħam huwa rikk ukoll fil-lipidi u fil-vitamina E.

Mil-lat organolettiku, il-laħam tal-“Porc du Sud-Ouest”, li għandu kulur aktar ħamrani minn dak tal-majjal standard, huwa mmerraq u tari, u għandu togħma intensa.

Biex kemm jista’ jkun jiġi llimitat l-istress fuq il-ħnieżer li jinfluwenza b’mod negattiv il-pH finali u jnaqqas il-kwalità tal-laħam, il-perkors bejn l-azjenda agrikola u l-biċċerija għandu jkun kemm jista' jkun qasir: massimu ta’ 200 km jew massimu ta’ sitt sigħat ta’ trasport bejn l-azjenda u l-biċċerija.

Meta jitqiegħed fis-suq, il-laħam tal-“Porc du Sud-Ouest” jiġi ppreżentat frisk fil-forom li ġejjin: karkassi, nofs karkassi, biċċiet imqattgħin, laħam mingħajr għadam jew bl-għadam.

3.3. Materja prima (għall-prodotti pproċessati biss):

Mhux rilevanti.

3.4. Għalf (għall-prodotti li ġejjin mill-annimali biss):

Matul it-trobbija kollha, l-għalf ma għandux ikun fih manjoka, patata ħelwa, residwi alimentari, dqiq tal-laħam, dqiq tal-għadam, rix jew demm, kif ukoll kwalunkwe tip ieħor ta’ proteina li tkun ġejja minn annimali terrestri, għajr il-ġelatina użata bħala bażi għall-vitamini u l-minerali, u għajr ukoll għall-proteini mill-ħalib u mill-prodotti tal-ħalib.

Minn meta jinfatmu sa ma jinqatlu l-ħnieżer jingħataw għalf li jkun fih minimu ta’ 60 % ta’ frott taċ-ċereali, il-prodotti tagħhom u l-prodotti sekondarji tagħhom.

Matul il-fażi tat-tismin, jiġifieri mit-tnax-il ġimgħa ta’ ħajjet il-ħnieżer sal-qatla, l-għalf jeħtieġ li la jkun fih żejt tal-palm (sors ta’ aċidi xaħmin saturati) u lanqas prodotti mill-ħut, mix-xaħam tal-annimali jew addittivi li jippromwovu t-tkabbir. Matul din l-istess fażi, l-għalf mogħti lill-ħnieżer ikun fih minimu ta’ 30 % ta’ qamħirrum tat-tip Zea mays indentata u ammont ta’ aċidu linolejku (C18:2) li ma jkunx inqas minn 1,1 % (11 gm/kg ta’ għalf) u 1i ma jkunx aktar minn 1,7 % (17 gm/kg ta’ għalf).

3.5. Stadji speċifiċi fil-produzzjoni li għandhom iseħħu fiż-żona ġeografika identifikata:

Il-fatt li l-istadji kollha tat-trobbija tal-ħnieżer iridu jkunu jinsabu fiż-żona ġeografika (twelid, wara l-ftim, tismin) huwa garanzija tal-kwalità tal-laħam.

3.6. Regoli speċifiċi dwar it-tqattigħ, it-tħakkik, l-ippakkjar, eċċ.:

Mhux rilevanti.

3.7. Regoli speċifiċi dwar it-tikkettar:

It-tikkettar tal-prodott jinkludi:

— l-isem tal-Indikazzjoni Ġeografika Protetta: “Porc du Sud-Ouest”

— il-logo tal-IĠP tal-Unjoni Ewropea bil-kulur, possibbilment komplut bil-kitba “Indikazzjoni Ġeografika Protetta”

4. Definizzjoni fil-qosor taż-żona ġeografika:

Iż-żona ġeografika tal-IĠP “Porc du Sud-Ouest” tinkludi r-reġjuni amministrattivi li ġejjin:

— ir-Reġjun tal-Aquitaine,

— ir-Reġjun tal-Midi-Pyrénées,

— ir-Reġjun tal-Poitou-Charentes.

5. Rabta maż-żona ġeografika:

5.1. Speċifiċità taż-żona ġeografika:

Iż-żona tal-Lbiċ għandha speċifiċità doppja, dik li ilha, għal żmien twil ħafna, żona li tipproduċi l-ħnieżer, u li għandha t-tradizzjoni li tuża l-qamħirrum tat-tip Zea mays indentata li jagħti karatteristiċi nutrizzjonali speċifiċi lill-għalf tal-ħnieżer minħabba li l-klima taż-żona tiffavorixxi l-koltivazzjoni tiegħu.

Żona li ilha, għal żmien twil ħafna, tipproduċi l-ħnieżer

It-trobbija tal-ħnieżer ilha, għal diversi sekli, meqjusa bħala importanti fil-Lbiċ ta’ Franza. Għadd kbir ta’ fieri u swieq tad-driefeġ fi żmien il-Medju Evu jikkonfermaw din it-tradizzjoni ta’ trobbija: dawk ta’ Garlin, Tarbes, Lembeye, Soumoulou, Dax, Garris, Saint Palais, Rabastens de Bigorre, Puylaurens, Villefranche de Rouergue, li mbagħad infirxu fi tmiem is-seklu XIX sa l’Aveyron u le Tarn.

Fl-1862, tliet dipartimenti tal-Lbiċ ta’ Franza (la Dordogne, la Corrèze, l’Aveyron) kienu l-ewwel tliet dipartimenti Franċiżi fejn il-ħnieżer ġew miġbura f’merħliet.

Il-laħam tal-majjal ilu żmien twil jirrappreżenta l-parti l-kbira tal-konsum tal-laħam fiż-żoni rurali tal-Lbiċ ta’ Franza. Il-maġġoranza tal-familji rurali kellhom ħanżir li l-qatla tiegħu fix-xitwa kienet tagħti lok għal festa ġenwina mal-familja u mal-ġirien. L-għarfien espert fil-qasam issaħħaħ tul iż-żmien: il-karkassi tal-majjal ġew ivvalorizzati fl-integralità tagħhom kollha (mill-konsum lokali għall-bejgħ fis-suq), bħala laħam frisk kif ukoll ipproċessat (immellaħ, imnixxef u ppreżervat fix-xaħam). It-tradizzjonijiet u r-riċetti tal-antenati għadek issibhom sal-lum fil-familji rurali tal-Lbiċ tal-pajjiż.

Il-wirt lokali huwa xhieda qawwija ta' din il-produzzjoni u ta' dan il-konsum antik tal-“Porc du Sud-Ouest” (testi legali, letteratura, kitbiet, opri tal-arti, eċċ.)

It-tradizzjoni tal-użu tal-qamħirrum tat-tip Zea mays indentata li jagħti karatteristiċi speċifiċi lill-għalf tal-ħnieżer

Il-Lbiċ tal-pajjiż huwa żona storika għall-produzzjoni tal-frott tal-qamħirrum (89 % tal-produzzjoni nazzjonali fl-1930 u 41 % attwalment). Peress li dan id-dipartiment Franċiż jiddedika żona agrikola tliet darbiet akbar minn dik tad-dipartimenti Franċiżi l-oħra, il-Lbiċ ta' Franza jipproduċi sa 50 darba aktar mill-bżonnijiet tiegħu fis-settur tat-trobbija tal-ħnieżer.

It-tip ta’ qamħirrum ikkoltivat fil-Lbiċ ta’ Franza huwa primarjament tat-tip Zea mays indentata, minħabba raġunijiet storiċi, iżda fuq kollox bis-saħħa tal-kundizzjonijiet klimatiċi taż-żona li jiffavorixxu din il-varjetà tardiva li teħtieġ ħafna sħana u umdità: temperaturi għoljin matul iċ-ċiklu veġetattiv kollu tiegħu u ħalbiet tax-xita qawwija matul is-sajf. Fil-Lbiċ ta’ Franza, ir-riskju li t-temperaturi inġenerali ma jkunux skont il-bżonnijiet tal-varjetajiet tardivi huwa inqas minn 20 %, riskju li huwa aċċettabbli għall-bdiewa f’din iż-żona ġeografika. Peress li l-ġabra tal-qamħirrum tardiv tkun bejn 15 % sa 20 % ogħla minn dik tal-varjetajiet l-oħra aktar bikrija, il-bdiewa tal-Lbiċ jikkoltivaw biss il-qamħirrum tat-tip Zea mays indentata.

Il-qamħirrum tat-tip Zea mays indentata għandu proprjetajiet nutrizzjonali partikolari: umdità baxxa waqt il-ħsad (bejn 25 u 30 %), kontenut għoli ta’ lamtu li jagħtih valur enerġetiku għoli (bejn 750 u 780 gm/kg ta’ materja niexfa). Il-karatteristika ewlenija tiegħu hija l-kontenut ta’ materja xaħmija speċifika magħmula essenzjalment minn aċidi xaħmin insaturati, liema kontenut jammonta għal 60 % tal-aċidi xaħmin totali, inkluż l-aċidu linolejku (omega 6). Il-qamħirrum tat-tip Zea mays indentata huwa wkoll rikk fil-vitamini E (minn 1,1 sa 1,8 mg/gm). Huwa tip ta’ ċereali b’konċentrazzjoni enerġetika għolja.

5.2. Speċifiċità tal-prodott:

Tip ta’ laħam bi kwalitajiet speċifiċi

Ix-xaħam tal-laħam tal-“Porc du Sud-Ouest” għandu kompożizzjoni speċifika b’livell baxx ta’ aċidi xaħmin saturati (madwar 40 %) u b’livell għoli ta’ aċidi xaħmin insaturati (qrib 60 %), li huma essenzjali għall-organiżmu tal-bniedem għaliex dawn ma jiġux issintetizzati mill-organiżmu. Dawn jinsabu kemm fix-xaħam ta’ taħt il-ġilda kif ukoll fix-xaħam intramuskolari.

L-aċidu linolejku, li huwa aċidu xaħmi poliinsaturat, ikun ta’ livell li jvarja minn 10 % sa 15 % tal-aċidi xaħmin totali tal-laħam.

Il-laħam tal-“Porc du Sud-Ouest” ikun fih ukoll livell relattivament għoli ta’ lipidi (madwar 5,4 % tal-aċidi xaħmin vs 3,8 % għall-majjal standard Franċiż), pH ikkontrollat u ideali (bejn 5,5 u 6,2) u livell għoli ta’ vitamina E (antiossidant). Ir-riżultati tal-analiżijiet komparattivi tal-Porc du Sud-Ouest/tal-majjal standard Franċiż imwettqa f’Jannar tal-2011 fuq il-flettijiet ta’ dawn it-tipi ta’ laħam żvelaw il-preżenza ta' livell ogħla (15 % aktar) ta' vitamina E fil-“Porc du Sud-Ouest” (0,16 mg/100 gm) milli fil-majjal standard Franċiż (0,13 mg/100 gm).

Dawn il-karatteristiċi fiżikokimiċi speċifiċi tal-laħam jiġu riflessi fil-proprjetajiet organolettiċi tiegħu u jagħtuh ir-reputazzjoni ta’ laħam immerraq, tari u ta’ togħma intensa meta jissajjar.

Kemm ikun immerraq u tari l-laħam jiddependi mill-kwantità ta’ lipidi u ta’ ilma li jkun fih, u fuq kollox fuq il-kapaċità tiegħu li jżomm l-ilma. Il-livell ta’ lipidi huwa ogħla fil-laħam tal-“Porc du Sud-Ouest”, l-aċidu linolejku jnaqqas id-daqs tal-adipoċiti, u dan jippermetti żamma aħjar tal-ilma megħjun ukoll mill-pH li jvarja minn 5,5 sa 6,2.

Meta jissajjar, il-laħam tal-“Porc du Sud-Ouest” ikollu togħma intensa. It-togħma, li tikkorrispondi għas-sensazzjonijiet tax-xamm u tat-tegħim meta wieħed iduq il-laħam, essenzjalment tiddependi mill-ammont ta’ lipidi fil-laħam u mill-pH tiegħu. Il-lipoliżi u l-ossidazzjoni tal-aċidi xaħmin poliinsaturati jwasslu għall-formazzjoni ta’ molekuli sekondarji sempliċi responsabbli għall-intensità globali tat-togħma li hija aktar intensa minn dik tal-laħam tal-majjal standard kif ukoll l-intensità tar-riħa tal-prodotti meta jissajru jew meta jintiegħmu.

It-togħma u r-riħa jiddependu wkoll mir-rilaxx ta’ molekuli matul il-maturazzjoni li sseħħ biss f’pH partikolari, u konformi mal-pH fl-ispeċifikazzjonijiet tal-IĠP tal-“Porc du Sud-Ouest”.

Il-konsumatur jagħraf din id-differenza.

Barra minn hekk, il-laħam tal-“Porc du Sud-Ouest” huwa aktar ħamrani mil-laħam tal-majjal standard Franċiż. Il-kulur tal-laħam jiddependi mill-kwantità ta’ mijoglobina preżenti.

Il-livelli għoljin ta’ vitamina E fil-laħam tal-“Porc du Sud-Ouest” inaqqsu r-rata tat-telf tal-kulur ħamrani tal-laħam matul il-konservazzjoni, minħabba l-effett protettiv tal-vitamina E fir-rigward tal-ossidazzjoni tal-mijoglobina.

Il-kwantità tax-xaħam ta’ barra u tax-xaħam intramuskolari hija suffiċjenti u ta’ kulur abjad.

It-tradizzjoni tat-trobbija tal-annimali tal-“Porc du Sud-Ouest” li jiżnu aktar mill-ħnieżer standard Franċiżi

Il-ħnieżer imrobbija fil-Lbiċ ta' Franza minn dejjem kienu jiżnu aktar mill-ħnieżer standard Franċiżi. Fir-rigward tal-piż, ir-riżultati tal-qtil li sar fl-2010 juru piż medju tal-karkassa ta’ 91,71 kg għall-ħnieżer standard Franċiżi u piż medju ta’ 94,03 kg għall-ħnieżer “Porc du Sud-Ouest” li jiżnu aktar mill-ħnieżer standard Franċiżi (jiġifieri piż medju ta’ 121 kg qabel il-qatla).

Din it-tradizzjoni tat-trobbija ta’ ħnieżer li jiżnu aktar wasslet għall-ħolqien, fl-1967, ta’ żona ta’ kwotazzjoni fil-Lbiċ tal-pajjiż biex iżżomm kont tat-tranżazzjonijiet tal-ħnieżer imrobbija fil-Lbiċ. Din il-kwotazzjoni tal-Lbiċ li tikkonċerna l-karkassi tal-“Porc du Sud-Ouest” b’piż akbar hija rikonoxxuta mir-Regolament tal-Kunsill (KEE) Nru 2112/69 tat-28 ta’ Ottubru 1969 (ĠU, 29.10.1969). Sistema ta’ ħlasijiet varjabbli li tapplika għall-“Porc du Sud-Ouest”, li ntirtet mill-kwotazzjoni tal-Lbiċ, għadha fis-seħħ sal-lum u għadha tiġi ppubblikata mis-“Service des Nouvelles des Marchés”.

Laħam tal-“Porc du Sud-Ouest” rinomat

Kemm it-tradizzjoni tal-produzzjoni ta’ ħnieżer b’piż akbar kif ukoll dik ta’ għalf abbażi tal-qamħirrum wasslet biex il-gruppi tal-produtturi jfittxu li jivvalorizzaw u “jipproteġu” l-prodott tagħhom billi jorganizzaw il-provvista tagħhom b’mod kollettiv. L-approċċ ta’ kwalità tal-“Porc au grain du Sud-Ouest” mibdi mill-“Interprofession Porcine d’Aquitaine” fis-snin tmenin wassal biex fl-1989 tinkiseb “Label Rouge” (Tikketta Ħamra), u permezz ta’ dan, il-laħam tal-majjal tal-Lbiċ tal-pajjiż kiseb status reali.

Il-“Porc du Sud-Ouest” kompla jħaddan dan l-approċċ u għandu karatteristiċi komuni ma’ dawk tal-“Porc au grain du Sud-Ouest Label Rouge”: l-alimentazzjoni hija kkaratterizzata minn proporzjon qawwi ta’ qamħirrum u ċereali fl-għalf, u l-karatteristiċi tal-laħam jissodisfaw l-istess kriterji fiżikokimiċi u viżwali. Fl-aħħar nett jiġu applikati rekwiżiti identiċi jekk mhux aktar stretti fir-rigward tas-separazzjoni u l-valorizzazzjoni tal-karkassi.

Minn meta nbeda, l-approċċ applikat għall-“Porc du Sud-Ouest”, kien ta’ suċċess kbir u dan għadu jgħodd sal-lum. Xhieda ta’ dan huma l-għadd ta’ artikli ġurnalistiċi jew riċetti tat-tisjir li ilhom mill-1991 jidhru fil-gazzetti ta’ kuljum jew f’rivisti speċjalizzati, l-għadd ta’ operaturi involuti f’dan l-approċċ (1997/2010), u l-paġni tal-internet iddedikati għal dan il-prodott. Bis-saħħa ta’ dan l-approċċ u tal-popolarità tiegħu, ir-reputazzjoni tal-“Porc du Sud-Ouest” hija stabbilita sew.

Il-popolarità tal-laħam tal-“Porc du Sud-Ouest” baqgħet teżisti tul is-snin u għadha qawwija ħafna. Dan kollu jsir aktar konkret bl-għażla spontanja tal-konsumatur li jagħtih preferenza netta, jiġġudikah bħala differenti b’mod sinifikanti mill-majjal standard Franċiż u hu lest iħallas aktar għalih.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra speċifiċi tal-prodott (għall-IĠP):

L-alimentazzjoni abbażi tal-qamħirrum tat-tip Zea mays indentata li minnha joriġinaw l-ispeċifitajiet tal-laħam

Iż-żona tal-Lbiċ għandha speċifiċità doppja, dik li ilha għal żmien twil ħafna żona tal-produzzjoni tal-ħnieżer, u li għandha t-tradizzjoni li tuża l-qamħirrum tat-tip Zea mays indentata li jagħti karatteristiċi nutrizzjonali speċifiċi lill-għalf tal-ħnieżer minħabba li l-klima taż-żona tiffavorixxi l-koltivazzjoni tiegħu.

L-importanza tal-koltivazzjoni tal-qamħirrum tat-tip Zea mays indentata fil-Lbiċ tal-pajjiż iffavoriet l-użu tiegħu fl-għalf għat-tismin: il-qamħirrum jirrappreżenta minimu ta’ 30 % tal-għalf tal-“Porc du Sud-Ouest” mit-tnax-il ġimgħa ta’ ħajjet il-ħnieżer. Dan l-għalf barra minn hekk jeħtieġ li jkun fih perċentwal minimu ta' 1,1 % ta' aċidu linolejku. Huwa permezz ta’ dan il-konsum ta’ għalf li għandu valur enerġetiku ogħla u li huwa aktar rikk fl-aċidu linolejku minħabba l-preżenza qawwija tal-qamħirrum tat-tip Zea mays indentata li l-laħam jikseb l-ispeċifità tiegħu: kompożizzjoni speċifika tax-xaħam tiegħu b’livell baxx ta’ aċidi xaħmin saturati u b’livell għoli ta’ aċidi xaħmin insaturati, livell relattivament għoli ta’ lipidi, livell għoli ta’ vitamini E.

Intwera wkoll b’mod estensiv f’għadd kbir ta’ studji li l-karatteristiċi fiżikokimiċi tal-laħam tal-majjal, annimal monogastriku, huma relatati mill-qrib mal-karatteristiċi fiżikokimiċi tad-dieta tal-ħanżir permezz tal-proporzjon għoli tal-qamħirrum tat-tip Zea mays indentata, li fih proporzjon kbir ta’ aċidu linolejku.

Fl-annimali monogastriċi, l-aċidi xaħmin alimentari jiġu ddepożitati direttament fit-tessuti mingħajr bidla kimika, għall-kuntrarju ta’ dak li jseħħ fl-annimali li jixtarru li jissaturaw l-aċidi xaħmin ta’ oriġini alimentari, u lill-aċidi xaħmin poliinsaturati jtellfulhom il-valur bijoloġiku tagħhom (C. Dutertre, Ingénieur Agronome).

Fil-ħnieżer, in-natura tal-aċidi xaħmin tad-dieta tal-ikel taġixxi direttament fuq il-kompożizzjoni tal-aċidi xaħmin tat-tessuti adipużi (Flanzy et al 1970, Brooks 1971, Desmoulin et al 1983, Rhee et al 1988, «Effets de la nature lipidique des régimes sur la composition en acides gras du jambon chez le porc lourd», Pantaleo et al, 1999).

Il-kontribuzzjoni eżoġena tal-aċidi xaħmin poliinsaturati inġeriti mill-“Porc du Sud-Ouest” tinstab fit-tessut adipuż tiegħu (Courboulay et Mourot 1995, Warmants et al 1999, Courboulay et al, 1999). Dan jintwera b’mod ċar mir-riżultati tal-esperimentazzjoni tal-ADASEO (Association pour le Développement Agro-Environnemental du Sud-Ouest) mill-1994 sal-2000.

Għalhekk, fir-rigward tal-kompożizzjoni tal-lipidi tal-karkassa, huwa stabbilit sew li l-profil tal-aċidi xaħmin tat-tessuti u b’mod partikolari tat-tessuti adipużi huwa marbut sew mal-ammont tal-aċidi xaħmin fid-dieta tal-ikel.

Studju mwettaq mill-ADAESO wera li dieta tal-ikel b’kompożizzjoni ta’ 30 % qamħirrum tat-tip Zea mays indentata (il-minimu fl-ispeċifikazzjonijiet) tiggarantixxi l-ispeċifitajiet tal-“Porc du Sud-Ouest”.

Għalhekk nistgħu nikkonkludu li l-karatteristiċi partikolari tal-laħam tal-“Porc du Sud-Ouest” rinomat (kulur aħmar, immerraq, tari, b'togħma intensa) essenzjalment jirriżultaw mill-għarfien espert lokali ta’ dawk li jrabbu l-ħnieżer fiż-żona tal-Lbiċ tal-pajjiż li żammew it-tradizzjonijiet lokali tat-tismin ta’ ħanżir b’piż akbar bil-qamħirrum tat-tip Zea mays indentata u l-kwalità ferm speċifika tal-qamħirrum tat-tip Zea mays indentata fir-rigward tal-kompożizzjoni tal-aċidi xaħmin.

Referenza għall-pubblikazzjoni tal-ispeċifikazzjoni:

(L-Artikolu 5(7) tar-Regolament (KE) Nru 510/2006)

https://www.inao.gouv.fr/fichier/CDCPorcduSudOuest31012012.pdf

(1) ĠU L 93, 31.3.2006, p. 12.